Forslag til Rådets direktiv om adgang til markedet for ground handling services i Fællesskabets lufthavne (95/C 142/09) KOM(94) 590 endelig udg. - 94/0325(SYN)

(Forelagt af Kommissionen den 10. april 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 84, stk. 2.

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Fællesskabet har lidt efter lidt etableret en fælles politik for lufttransport med henblik på gennemførelse af det indre marked i overensstemmelse med traktatens artikel 7 A;

det indre marked indebærer et område uden indre grænser med fri bevægelighed for varer, personer, tjenesteydelser og kapital;

traktatens artikel 59 har som målsætning at afskaffe hindringer for fri udveksling af tjenesteydelser inden for Fællesskabet, og i henhold til traktatens artikel 61, stk. 1, skal denne målsætning forfølges inden for rammerne af den fælles transportpolitik;

ved Rådets forordning (EØF) nr. 2407/92 (1), (EØF) nr. 2408/92 (2) og (EØF) nr. 2409/92 (3) er målsætningen gennemført for så vidt angår lufttransport som sådan;

ground handling services udgør et uundværligt led i lufttransportsystemet; disse tjenesteydelser er uundværlige for udførelsen af denne type transport og bidrager på afgørende måde til en effektiv udnyttelse af lufttransportens infrastruktur;

ground handling services er en forudsætning for lufttransportydelserne, som ifølge deres natur overskrider de nationale grænser og således direkte indgår i samhandelen inden for Fællesskabet;

det følger af nærhedsprincippet, at det er tvingende nødvendigt, at adgangen til markedet for ground handling services realiseres på fællesskabsniveau, idet medlemsstaterne dog bør tage hensyn til sektorens særlige karakter;

Kommissionen har i sin meddelelse »Vejen frem for den civile luftfart i Europa« af 1. juni 1994 givet udtryk for sin vilje til inden udgangen af 1994 at tage initiativ til at realisere adgangen til markedet for ground handling services i Fællesskabets lufthavne, og Rådet har i sin resolution af 24. oktober 1994 bekræftet, at det er nødvendigt at tage hensyn til de særlige faktorer, der har relation til situationen i lufthavnene, ved realiseringen af denne åbning;

adgang til markedet for ground handling services vil ikke hindre Fællesskabets lufthavne i at fungere hensigtsmæssigt;

det er derfor nødvendigt at fastsætte bestemmelser for adgangen til markedet for ground handling services i Fællesskabets lufthavne, og det er vigtigt at tage hensyn til den eksisterende situation i lufthavnene;

for visse kategorier at tjenesteydelser kan adgangen til markedet og udførelsen af selv-servicering skabe problemer med hensyn til sikkerhed, kapacitet og disponibel plads; det er derfor nødvendigt at kunne begrænse antallet af leverandører, der har tilladelse til at levere disse typer tjenesteydelser; det bør samme grund være muligt at begrænse udøvelsen af selv-servicering, og kriterierne for begrænsning bør i så fald være relevante, objektive, gennemsigtige og ikke-diskriminerende;

hvis antallet af leverandører begrænses, et det af hensyn til opretholdelsen af en reel konkurrence nødvendigt, at mindst en af disse er uafhængig både af lufthavnens forvaltningsorgan og det dominerende luftfartsselskab;

for at lufthavnene kan fungere hensigtsmæssigt, skal de kunne forbeholde sig administrationen af visse infrastrukturer, der er vanskelige at opdele eller at installere i flere eksemplarer af tekniske, rentabilitetsmæssige eller sikkerhedsmæssige grunde; centraliseret administration må dog ikke hindre leverandører af tjenesteydelser eller udøvere af selv-servicering i at anvende disse infrastrukturer;

i nogle tilfælde kan problemerne være af en sådan størrelsesorden, at de berettiger visse begrænsninger med hensyn til adgang til markedet eller selv-servicering, forudsat at disse begrænsninger er formålstjenlige, gennemsigtige og ikke-diskriminerende;

sådanne undtagelser skal have til formål at sætte lufthavnsmyndighederne i stand til at afhjælpe disse problemer eller i det mindste at mindske dem; undtagelser skal godkendes af Kommissionen, og de kan kun tillades for et nærmere fastsat tidsrum;

opretholdelse af en reel og loyal konkurrence kræver, at hvis antallet af leverandører begrænses, skal disse udvælges ved hjælp af en gennemsigtig og upartisk procedure; brugerne bør deltage i denne udvælgelse, da det først og fremmest er dem, der berøres af kvaliteten og prisen på de tjenesteydelser, de skal anvende;

det er derfor vigtigt, at brugerne repræsenteres og deltager i udvælgelsen af de godkendte leverandører, hvilket bør ske ved nedsættelsen af et udvalg bestående af brugerrepræsentanter;

lufthavnens forvaltningsorgan kan også levere ground handling services, og den kan via sine beslutninger udøve en betydelig indflydelse på konkurrencen mellem leverandørerne; med henblik på at opretholde en loyal konkurrence er det derfor af afgørende betydning, at lufthavnene pålægges at foretage en streng adskillelse mellem på den ene side forvaltningen og styringen af infrastrukturerne og på den anden side leveringen af ground handling services til tredjemand;

de samme krav om gennemsigtighed bør gælde for brugere med betydelig trafik i en lufthavn, som ønsker at levere ground handling services til tredjemand;

for at lufthavnene kan sikre forvaltningen af infrastrukturerne og varetage sikkerheden på lufthavnsområdet samt beskyttelsen af miljøet, bør medlemsstaterne kunne forlange, at en leverandør af ground handling services er autoriseret; kriterierne for opnåelse af en sådan autorisation skal være objektive, gennemsigtige og ikke-diskriminerende;

af samme grund bør medlemsstaterne bevare retten til at udstede og håndhæve de regler, der er nødvendige, for at lufthavnsinfrastrukturerne fungerer hensigtsmæssigt; disse regler skal dog være i overensstemmelse med principperne om objektivitet, gennemsigtighed og ikke-diskriminering;

leverandører af ground handling services og luftfartsselskaber, der ønsker at foretage selv-servicering, bør sikres adgang til lufthavnens installationer i det omfang, det er nødvendigt, for at de kan udøve deres rettigheder;

det er legitimt, at de i direktivet fastsatte rettigheder kun finder anvendelse over for leverandører af tjenesteydelser og brugere fra tredjelande, hvis der er tale om streng gensidighed; hvis der ikke foreligger gensidighed, bør Kommissionen kunne suspendere rettighederne over for disse leverandører og brugere;

dette direktiv berører ikke anvendelsen af traktatens bestemmelser, og Kommissionen overvåger fortsat, at disse bestemmelser overholdes, idet den om nødvendigt udøver alle de beføjelser, som traktatens artikel 90 giver den -

UDSTEDT FØLGENDE DIREKTIV:

Artikel 1

Definitioner

I dette direktiv forstås ved:

1) bruger af en lufthavn: enhver fysisk eller juridisk person, der ad luftvejen transporterer personer, post og/eller fragt til eller fra en given lufthavn

2) ground handling services: tjenesteydelser til en bruger under mellemlandinger som beskrevet i bilaget

3) ground handling selv-servicering: en form for ground handling services, hvorved en bruger selv varetager en eller flere kategorier af ground handling services og ikke indgår nogen form for kontrakt med tredjemand om levering af sådanne tjenesteydelser

4) leverandør af ground handling services: enhver fysisk eller juridisk person, der leverer en eller flere kategorier af ground handling services til tredjemand

5) lufthavnssystem: enhver gruppe af lufthavne, der udgør en enhed, som trafikmæssigt dækker samme by eller byområde, som defineret i bilag II til forordning (EØF) nr. 2408/92

6) forvaltningsorgan: organ, som på grundlag af de nationale love og bestemmelser har til opgave at forvalte lufthavnens infrastrukturer og at koordinere og kontrollere de aktiviteter, der udføres af de forskellige virksomheder, der arbejder i lufthavnen eller på lufthavnsområdet.

Artikel 2

Anvendelsesområde

1. Bestemmelserne i dette direktiv gælder for alle lufthavne, der er beliggende i en medlemsstat, og som er åbne for kommerciel trafik.

Bestemmelserne i artikel 4, 5, 6, 10, 11 og 12 gælder dog kun for lufthavne, som

- har en trafik på mindst 2 mio. passagerbevægelser eller 50 000 tons fragt om året eller

- i løbet af de 18 foregående måneder har registreret en trafik på mindst 1 mio. passagerbevægelser eller 25 000 tons fragt i en fortløbende periode på seks måneder.

2. Kommissionen offentliggør til orientering i De Europæiske Fællesskabers Tidende en liste over de i stk. 1, andet afsnit, nævnte lufthavne. Denne liste offentliggøres første gang senest tre måneder efter dette direktivs ikrafttrædelse og derefter en gang om året.

Medlemsstaterne meddeler inden den 1. juli hvert år Kommissionen de oplysninger, der er nødvendige for at opstille denne liste.

Artikel 3

Forvaltningsorganet

1. Hvis forvaltningen og driften af en lufthavn eller et lufthavnssystem ikke varetages af en enkelt enhed, men af flere forskellige enheder, betragtes enhver af disse som værende en del af forvaltningsorganet, for så vidt angår anvendelse af dette direktiv.

2. Hvis et enkelt forvaltningsorgan forvalter flere lufthavne eller lufthavnssystemer, betragtes de enkelte lufthavne eller lufthavnssystemer enkeltvis, for så vidt angår anvendelsen af dette direktiv.

3. Hvis forvaltningsorganerne for en eller flere lufthavne eller lufthavnssystemer ifølge en medlemsstats lovgivning sorterer under en offentlig myndighed eller er underlagt dennes kontrol, gælder forvaltningsorganernes forpligtelser i henhold til dette direktiv ligeledes for de pågældende myndigheder.

Artikel 4

Adskillelse af aktiviteter

1. Hvis forvaltningsorganet leverer ground handling services, skal den foretage en streng regnskabs- og forvaltningsmæssig adskillelse mellem de aktiviteter, der er forbundet med levering af disse tjenesteydelser, og de øvrige aktiviteter.

2. En bruger, som i det foregående år har transporteret mere end 25 % af de passagerer eller den fragt, der er registreret i lufthavnen, må ikke levere ground handling services til tredjemand uden at foretage en streng regnskabs- og forvaltningsmæssig adskillelse mellem sine aktiviteter som transportvirksomhed og som leverandør af tjenesteydelser til tredjemand.

3. Eksistensen af den i stk. 1 og 2 omhandlede adskillelse kontrolleres af en uafhængig part.

Denne skal især kontrollere, at der ikke finder nogen økonomisk overførsel sted fra de øvrige aktiviteter til ground handling aktiviteterne.

Den pågældende part skal når som helst have adgang til virksomhedens regnskaber. Vedkommende aflægger rapport til Kommissionen mindst en gang om året, og hver gang det konstateres, at adskillelsen ikke overholdes.

Artikel 5

Brugerudvalget

1. Senest tolv måneder efter dette direktivs ikrafttræden træffer medlemsstaterne de nødvendige foranstaltninger til nedsættelse af et brugerudvalg for hver af de i artikel 2, stk. 1, første afsnit, nævnte lufthavne bestående af brugerrepræsentanter.

2. Alle brugere har ret til at være medlem af udvalget eller være repræsenteret af en organisation, som får pålagt denne opgave. Udvalgets beslutningsprocedure kan fastlægges under hensyn til omfanget af de forskellige brugeres aktiviteter i den pågældende lufthavn, samtidig med at hver bruger sikres repræsentation.

Artikel 6

Levering af ground handling services til tredjemand

1. Medlemsstaterne træffer senest to år efter dette direktivs ikrafttræden de nødvendige foranstaltninger til at sikre fri adgang til markedet for levering af ground handling services til tredjemand.

2. Medlemsstaterne kan begrænse antallet af leverandører, som har tilladelse til at levere følgende kategorier af ground handling services:

- bagagehåndtering

- operationer på standpladser

- brændstofpåfyldning

- håndtering af fragt og post.

Antallet kan dog ikke begrænses til mindre end to for hver enkelt kategori. Endvidere må mindst en af disse leverandører ikke være under direkte eller indirekte kontrol af

- forvaltningsorganet

- en bruger, som i året forud for udvælgelsen af disse leverandører har transporteret over 25 % af de passagerer eller den fragt, der er registreret i lufthavnen

- en organisation, der direkte eller indirekte kontrollerer eller kontrolleres af forvaltningsorganet eller en sådan bruger.

3. Med forbehold af stk. 2 påser medlemsstaterne, at enhver bruger af en lufthavn kan anvende den leverandør af ground handling services, han ønsker, ligegyldigt hvilke dele af lufthavnen, der er forbeholdt dem.

Artikel 7

Selv-servicering

1. Medlemsstaterne træffer senest to år efter dette direktivs ikrafttræden de nødvendige foranstaltninger til at sikre fri udøvelse af ground handling selv-servicering.

2. For følgende kategorier af tjenesteydelser:

- bagagehåndtering

- operationer på standpladser

- brændstofpåfyldning

- håndtering af fragt og post

kan medlemsstaterne forbeholde selv-servicering for et begrænset antal brugere på betingelse af, at de udvælges på grundlag af relevante, objektive, gennemsigtige og ikkediskriminerende kriterier.

Artikel 8

Centraliserede infrastrukturer

1. Medlemsstaterne kan forbeholde forvaltningsorganet eller et andet organ den tekniske forvaltning af centraliserede infrastrukturer til bagagesortering, afisning, rensning af vand og distribution af brændstof, jf. dog artikel 6 og 7. De kan forlange, at leverandører af ground handling services og brugere, der benytter selv-servicering, anvender disse infrastrukturer.

2. Medlemsstaterne påser, at forvaltningen af de i stk. 1 nævnte infrastrukturer er gennemsigtig, objektiv og ikke-diskriminerende, og især at den ikke hindrer leverandører af ground handling services og brugere, der benytter selv-servicering, i at anvende dem inden for de ved dette direktiv fastsatte grænser.

Artikel 9

Undtagelser

1. Når det er berettiget på grund af specifikke plads- eller kapacitetsproblemer, kan en medlemsstat beslutte

a) at begrænse antallet af leverandører for alle andre kategorier af ground handling services end de i artikel 6, stk. 2, nævnte; i så fald finder artikel 6, stk. 2, andet afsnit, anvendelse

b) at forbeholde en enkelt leverandør de i artikel 6, stk. 2, nævnte kategorier af ground handling services

c) at forbeholde selv-servicering for et begrænset antal brugere for alle andre kategorier end de i artikel 7, stk. 2, nævnte på betingelse af, at brugerne udvælges på grundlag af relevante, objektive, gennemsigtige og ikke-diskriminerende kriterier.

2. Enhver beslutning om undtagelse, som træffes i henhold til stk. 1, skal

a) præcisere den eller de kategorier af tjenesteydelser, som undtagelsen gælder for, og de tekniske problemer, som berettiger den

b) være ledsaget en plan for forbedring af lufthavnen, som sigter på at afhjælpe disse problemer.

3. Medlemsstaterne giver Kommissionen meddelelse om enhver undtagelse, som de træffer beslutning om i henhold til stk. 1, samt grundene hertil mindst tre måneder før dens ikrafttræden.

Kommissionen offentliggør i De Europæiske Fællesskabers Tidende et resumé af de beslutninger, den har fået meddelelse om, og opfordrer de berørte parter til at reagere.

4. Enhver beslutning om undtagelse kan finde anvendelse efter udløbet af en periode på tre måneder regnet fra meddelelsen herom til Kommissionen, hvis denne ikke inden for samme frist meddeler medlemsstaten, enten at den modsætter sig denne beslutning, eller at den ønsker at undersøge den nærmere, hvilket dog højst må tage yderligere tre måneder. Som led i denne undersøgelse kan Kommissionen tillade, at beslutningen midlertidigt anvendes fuldt ud eller delvis, idet den navnlig tager hensyn til muligheden for uigenkaldelige følger.

Kommissionen kan lade sig bistå af en eller flere eksperter.

5. Kommissionen kan også begrænse de i denne artikel omhandlede undtagelser til de dele af en lufthavn eller et lufthavnssystem, hvor de nævnte problemer reelt konstateres.

6. De undtagelser, der godkendes af medlemsstaterne i henhold til stk. 1, gælder for højst tre år. Ved udløbet af denne periode skal medlemsstaten træffe en ny beslutning herom, som ligeledes er underlagt proceduren i denne artikel.

Artikel 10

Udvælgelse af leverandører

1. Medlemsstaterne træffer de nødvendige foranstaltninger til at fastlægge en procedure for udvælgelse af leverandører, som har tilladelse til at levere ground handling services i en lufthavn, hvis deres antal begrænses som omhandlet i artikel 6, stk. 2, eller artikel 9. Proceduren skal baseres på følgende principper:

a) Hvis medlemsstaterne har til hensigt at opstille udbudsbetingelser eller tekniske specifikationer, som leverandørerne skal opfylde, skal disse betingelser eller specifikationer opstilles af forvaltningsorganet og brugerudvalget. De udvælgelseskriterier, der indgår i udbudsbetingelserne eller de tekniske specifikationer, skal være relevante, objektive, gennemsigtige og ikke-diskriminerende.

b) Der skal iværksættes en udbudsprocedure, der offentliggøres i De Europæiske Fællesskabers Tidende, og som alle interesserede leverandører kan reagere på under forbehold af bestemmelserne i artikel 16.

c) Leverandørerne udvælges:

i) af forvaltningsorganet efter høring af brugerudvalget, hvis forvaltningsorganet

- ikke selv leverer ground handling services

- ikke direkte eller indirekte kontrollerer en virksomhed, der leverer sådanne tjenesteydelser, og

- ikke har nogen andel i en sådan virksomhed

ii) af brugerudvalget i det modsatte tilfælde. I så fald kan den enkelte bruger kun stemme for én leverandør for hver tjenesteydelseskategori.

d) Leverandørerne udvælges for en periode på højst syv år.

e) Hvis en leverandør ophører med sin virksomhed før udløbet af den periode, vedkommende er udvalgt for, vælges afløseren efter samme procedure. Brugere, som leverer ground handling services i lufthavnen, eller som direkte eller indirekte kontrollerer en virksomhed, der leverer sådanne, kan dog ikke stemme ved udvælgelsen.

2. Hvis antallet af leverandører begrænses i henhold til artikel 6, stk. 2, eller artikel 9, kan lufthavnens forvaltningsorgan selv levere ground handling services uden at skulle gennemgå den i stk. 1 fastsatte udvælgelsesprocedure. Det kan også give en virksomhed tilladelse til at levere ground handling services i lufthavnen uden at lade den pågældende virksomhed gennemgå denne procedure,

- hvis forvaltningsorganet direkte eller indirekte kontrollerer denne virksomhed, eller

- hvis denne virksomhed direkte eller indirekte kontrollerer forvaltningsorganet.

Artikel 11

Høringer

Medlemsstaterne træffer de nødvendige foranstaltninger til at tilrettelægge en obligatorisk høringsprocedure med deltagelse af lufthavnens forvaltningsorgan, brugerudvalget og de virksomheder, der leverer ground handling services. Denne høring omfatter navnlig priserne for de tjenesteydelser, som er genstand for en undtagelse i henhold til artikel 9, samt organiseringen af tjenesteydelserne. Høringen finder sted mindst en gang om året.

Artikel 12

Autorisering

1. Medlemsstaterne kan bestemme, at en leverandør af ground handling services i en lufthavn skal autoriseres af en offentlig myndighed, der er uafhængig af lufthavnens forvaltningsorgan.

Autoriseringskriterierne skal vedrøre sikkerhed i forbindelse med installationer, fly, udstyr eller personer, eller miljøbeskyttelse.

Disse kriterier skal offentliggøres, og leverandøren skal underrettes herom forud for autoriseringsproceduren.

2. Autorisering kan kun nægtes, hvis leverandøren af ground handling services ikke opfylder de i stk. 1 nævnte kriterier af grunde, som han er ansvarlig for.

Grundene til et sådant afslag skal meddeles leverandøren.

Artikel 13

Adfærdskodeks

1. Medlemsstaten kan trække en leverandørs autorisation tilbage eller forbyde en bruger at benytte selv-servicering, hvis leverandøren eller brugeren ikke overholder de forskrifter, som er blevet dem pålagt med henblik på at sikre, at lufthavnen fungerer korrekt.

Disse forskrifter skal være baseret på følgende principper:

a) de skal anvendes på de forskellige leverandører og brugere uden forskelsbehandling

b) de skal være relevante i forhold til det tilstræbte mål

c) de må ikke resultere i en faktisk indskrænkning af adgangen til markedet eller retten til selv-servicering i forhold til, hvad der er fastsat i dette direktiv.

2. Medlemsstaten kan i særdeleshed pålægge leverandører af ground handling services i lufthavnen på rimelig og ikke-diskriminerende måde at deltage i opfyldelsen af de forpligtelser til offentlig tjeneste, der er fastsat i den nationale lovgivning, særlig forpligtelsen til at sikre en kontinuerlig service.

Artikel 14

Adgang til installationerne

1. Medlemsstaterne træffer de nødvendige foranstaltninger til at sikre leverandører af tjenesteydelser og brugere, der benytter selv-servicering, adgang til lufthavnens installationer i det omfang, udøvelsen af deres rettigheder nødvendiggør dette. Hvis forvaltningsorganet eller, i påkommende tilfælde, den offentlige myndighed, som kontrollerer denne, sætter betingelser for en sådan adgang, skal disse være relevante, objektive, gennemsigtige og ikke-diskriminerende.

2. Den disponible plads i lufthavnen skal fordeles mellem de forskellige leverandører af tjenesteydelser og de forskellige brugere, der benytter selv-servicering, på grundlag af regler og kriterier, der er relevante, objektive, gennemsigtige og ikke-diskriminerende. Disse regler og kriterier må ikke give leverandører, der allerede udøver virksomhed i lufthavnen, og brugere, der allerede benyttet selv-servicering, fordele frem for nytilkomne.

3. Leverandører af tjenesteydelser og brugere, der benytter selv-servicering, kan afkræves et bebyr for adgang til lufthavnens installationer, som skal dække de hermed forbundne omkostninger for lufthavnen og afspejle deres niveau. Gebyret skal fastsættes på grundlag af objektive, gennemsigtige og ikke-diskriminerende kriterier.

Artikel 15

Sikkerhed

Dette direktivs bestemmelser berører ikke medlemsstaternes rettigheder og pligter med hensyn til lufthavnenes sikkerhed.

Artikel 16

Gensidighed

1. Med forbehold af Fællesskabets internationale forpligtelser kan Kommissionen, hvis det viser sig, at et tredjeland for så vidt angår adgang til markedet for ground handling services og selv-servicering

a) ikke retligt eller faktisk giver leverandører af tjenesteydelser eller brugere fra Fælleskabet en behandling, der svarer til den, medlemsstaterne giver det pågældende tredjelands leverandører og brugere eller

b) ikke retligt eller faktisk giver leverandører af tjenesteydelser eller brugere fra Fællesskabet national behandling eller

c) retligt eller faktisk giver leverandører af tjenesteydelser eller brugere fra andre tredjelande en gunstigere behandling end den, der gives leverandører og brugere fra Fællesskabet

helt eller delvis suspendere forpligtelserne i henhold til dette direktiv over for leverandører af tjenesteydelser og brugere fra dette tredjeland.

2. Medlemsstaterne underretter Kommissionen om alle alvorlige retlige eller faktiske vanskeligheder, som Fællesskabets leverandører af tjenesteydelser og brugere møder i tredjelande, for så vidt angår henholdsvis ground handling services og selv-servicering.

Artikel 17

Klageadgang

Medlemsstaterne påser, at enhver part, der kan godtgøre en retlig interesse heri, har adgang til at klage over de beslutninger, som de træffer i medfør af artikel 7, stk. 2, og artikel 10-14.

Klageadgangen skal kunne gøres gældende ved en national domstol eller en anden offentlig myndighed, som er uafhængig af den pågældende lufthavns forvaltningsorgan og, i påkommende tilfælde, den offentlige myndighed, som kontrollerer forvaltningsorganet.

Artikel 18

Rapport

Medlemsstaterne meddeler Kommissionen de oplysninger, der er nødvendige, for at denne kan udarbejde en rapport om gennemførelsen af dette direktiv.

Rapporten skal foreligge senest to år efter den dato, der er omhandlet i artikel 6, stk. 1, og artikel 7, stk. 1.

Artikel 19

Gennemførelse

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1996. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 20

Ikrafttræden

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 21

Adressater

Dette direktiv er rettet til medlemsstaterne.

(1) EFT nr. L 240 af 24. 8. 1992, s. 1.

(2) EFT nr. L 240 af 24. 8. 1992, s. 8.

(3) EFT nr. L 240 af 24. 8. 1992, s. 15.

BILAG

FORTEGNELSE OVER GROUND HANDLING SERVICES

1. Administrativ bistand på jorden og tilsyn omfatter:

- repræsentation og forbindelse med de lokale myndigheder eller ethvert andet organ eller person, betaling af udgifter for brugeren og tilvejebringelse af lokaler for brugerens repræsentanter

- kontrol med lastning af flyet, meddelelser og telekommunikation

- behandling, oplagring, håndtering og administrering af de afdelinger, der er ansvarlige for lastning af fly

- enhver anden tilsynsaktivitet før, under eller efter flyvning og enhver anden administrativ aktivitet, brugeren har behov for.

2. Passagerbetjening omfatter enhver form for bistand til passagerer ved afgang, ankomst, i transit, under forbindelser eller uden for lufthavnen, herunder billetkontrol, kontrol med rejsedokumenter, indregistrering af bagage og transport heraf til sorteringssystemerne.

3. Bagagehåndtering omfatter behandling af bagagen i sorteringshallen, sortering heraf, forberedelse til afsendelse, anbringelse på transportsystemer der fører dem til flyet fra sorteringshallen og omvendt.

4. Håndtering af fragt og post omfatter:

- fragt: den fysiske håndtering af fragt, håndtering af dermed forbundne dokumenter, toldforhold og enhver opbevaringsforanstaltning parterne er blevet enige eller som er påkrævet af omstændighederne både i forbindelse med eksport, import og i transit

- post: den fysiske håndtering af posten, håndtering af de dermed forbundne dokumenter og enhver opbevaringsforanstaltning, parterne er blevet enige om, eller som er påkrævet af omstændighederne både i forbindelse med postens ankomst og afgang.

5. Operationer på standpladser omfatter:

- navigationsvejledning af flyet ved ankomst og afgang

- assistance ved parkering af flyet og tilvejebringelse af de nødvendige anordninger

- tilrettelæggelse af kommunikation mellem jord og pilot

- læsning og losning af flyet, herunder tilvejebringelse og drift af de nødvendige midler og transport af besætning og passagerer mellem fly og lufthavn

- assistance ved flyets afgang og tilvejebringelse af de nødvendige anordninger

- sikkerhedsforanstaltninger mod brand eller enhver anden fare, tilvejebringelse og drift af de nødvendige foranstaltninger

- flytning af flyet ved afgang og ved ankomst, tilvejebringelse og drift af de nødvendige anordninger.

6. Rengøring omfatter:

- rengøring udvendig og indvendig af flyet, servicering af toiletter, servicering af vand

- kabinens klimaanlæg og opvarmning, fjernelse af sne og is, afisning af flyet, tilpasning af kabinen med kabineudstyr, oplagring af dette udstyr.

7. Brændstofpåfyldning omfatter:

- tilrettelæggelse af tømning og opfyldning af tankene og bortfjernelse af udtømt brændstof, herunder oplagring, kontrol med kvaltiteten og kvantiteten af det leverede brændstof

- påfyldning af olie og andre væsker.

8. Flyvedligeholdelse omfatter:

- de forskriftsmæssige aktiviteter som udføres før afgang

- specifikke aktiviteter, som kræves af brugeren

- tilvejebringelse og administration af det nødvendige materiel til vedligeholdelse og reservedele

- tilvejebringelse af en standplads og/eller hangar, hvor flyvedligeholdelsen kan udføres.

9. Flyteknisk bistand og administration af flybesætninger omfatter:

- forberedelse af flyvningen i afgangslufthavnen eller ethvert andet sted

- flyvningsbistand, herunder i påkommende tilfælde omlægning af flyets rute

- aktiviteter efter flyafgang

- administration af flybesætninger.

10. Lufthavnstransport omfatter:

- tilrettelæggelse og udførelse af transport af passagerer, besætning, bagage, fragt og post mellem lufthavnen og ethvert andet punkt, eller mellem de forskellige terminaler i samme lufthavn, men eksklusive enhver transport mellem flyet og ethvert andet punkt

- enhver særtransport, der forlanges af brugeren.

11. Catering omfatter:

- forbindelse med leverandører og administrationen

- transport, læsning og losning af madvarer og drikkevarer

- oplagring af madvarer og drikkevarer og de nødvendige midler til tilberedning heraf

- rengøring af tilbehør

- tilberedelse og levering af materiel og madvarer.